text: Guld og sølv til dygtige lærlinge
  27 januar 2013 kl. 08.38
  Det var både guld og sølv til syd- og sønderjyske lærlinge og elever ved DM i Skills, da vinderne ved DM i Skills blev fundet i NRGi Park & Arena i Aarhus.
  Personvognsmekaniker Jesper Daugaard, Thomsen Auto, Lunderskov, vandt guld til Syddansk Erhvervsskole, mens Tina Christensen og Betina Tindbæk Kristensen fra Social- og Sundhedsskolen Fredericia-Vejle-Horsens vandt sølv.
  266 unge dystede over tre dage i 31 forskellige fag.
  Det var Prins Joachim, der overrakte priserne til de mange stolte unge, og han var meget begejstret for konkurrencen, der i 2014 vil blive holdt i Aalborg.
  - I er beviset på, at Danmark er beriget med en enorm talentmasse inden for de praktiske fag. I har ambassadørstatus inden for jeres fag, og Danmark har brug for dygtige håndværkere, sagde han ved afslutningsceremonien.
  Mere end 30.000 besøgende har lagt vejen forbi NRGI Park og Arena i Århus siden torsdag morgen, hvor konkurrencen startede.
  En liste over alle vindere kan ses her: http://www.skillsdenmark.dk/presse/artikler/2013/skills-vinderne-er-kaaret.aspx
  